วิเคราะห์ละครเรื่อง “ล่า” กับ ONE31
ถ้าถามว่า ละครเรื่องไหนมาแรงในช่วงนี้ หนึ่งในเรื่องที่คนพูดถึงเป็นอย่างมาก ทั้งปากต่อปาก และในโลกออนไลน์ คงหนีไม่พ้น ละครเรื่อง “ล่า” แม้คนดูจะรู้ตอนจบอยู่แล้ว จากการที่ละครเปิดเรื่องมาด้วยฉาก การไต่สวนตัวเอกในศาล แต่ในมุมกลับ ก็ทำให้คนดูต้องติดตามว่า ตัวเอก มีการล่าเพื่อทวงความยุติธรรมอย่างไร มุมมอง ความรู้สึกลึกถึงขนาดไหน ถึงได้ตัดสินใจทำเช่นนั้น จึงทำให้ละครเรื่องนี้เป็นที่ติดตามมาอย่างต่อเนื่อง
21 ก.พ. 2561

วิเคราะห์ละครเรื่อง “ล่า” กับ ONE31 / โดย ลงทุนแมน
ถ้าถามว่า ละครเรื่องไหนมาแรงในช่วงนี้
หนึ่งในเรื่องที่คนพูดถึงเป็นอย่างมาก
ทั้งปากต่อปาก และในโลกออนไลน์ คงหนีไม่พ้น ละครเรื่อง “ล่า”
แม้คนดูจะรู้ตอนจบอยู่แล้ว จากการที่ละครเปิดเรื่องมาด้วยฉาก การไต่สวนตัวเอกในศาล
แต่ในมุมกลับ ก็ทำให้คนดูต้องติดตามว่า ตัวเอก มีการล่าเพื่อทวงความยุติธรรมอย่างไร
มุมมอง ความรู้สึกลึกถึงขนาดไหน ถึงได้ตัดสินใจทำเช่นนั้น
จึงทำให้ละครเรื่องนี้เป็นที่ติดตามมาอย่างต่อเนื่อง
และเมื่อวานก็เป็นตอนจบของละครเรื่องนี้
“ล่า” เป็นละครเกี่ยวกับอะไร?
ล่า เป็นบทประพันธ์ของ ทมยันตี สร้างมาแล้ว 3 ครั้ง โดยครั้งล่าสุด ถูกนำกลับมาสร้างใหม่ในปี 2560 เป็นละครทีวี ฉายทางช่อง One31 นำแสดงโดย ลลิตา ปัญโญภาส, ศักดิ์สิทธิ์ แท่งทอง และ พรสรวง รวยรื่น
มธุสร เป็นแม่ที่มีความทุ่มเทให้กับผึ้ง ซึ่งเป็นลูกสาวคนเดียว เป็นอย่างมาก แต่แล้ววันหนึ่ง เธอมารู้ว่าสามีมีนิสัยเจ้าชู้ หลอกเอาเงินเธอไปเล่นการพนัน และยังทำร้ายร่างกายเธอ ทำให้ทนไม่ไหว ตัดสินใจหย่า ยอมยกทรัพย์สินให้สามีทั้งหมด เพื่อแลกกับสิทธิ์การได้เลี้ยงดูลูก
แต่ทว่า แทนที่จะเป็นการเริ่มต้นชีวิตใหม่ กลับกลายเป็นต้องเจอกับมรสุมลูกใหญ่แห่งชีวิต
เมื่อวันหนึ่ง เธอและลูกต้องเข้าไปพัวพันกับแก๊งนักเลง 7 คน ในย่านที่เธอไปอยู่ใหม่ โดยผึ้งเก็บยาเสพติดของแก๊งได้ และนำส่งตำรวจ ทำให้แก๊งนักเลงโกรธแค้นมาก จึงวางแผนแก้แค้น โดยการดักฉุดข่มขืนสองแม่ลูก
หลังเหตุการณ์ครั้งนั้น ทำให้สภาพร่างกายและจิตใจของทั้งสองคนบอบช้ำมาก โดยเฉพาะผึ้งที่กลายเป็นคนเสียสติ
ในตอนแรก มธุสร เดินหน้าตามกระบวนการยุติธรรม เพื่อนำคนทำผิดมาลงโทษ แต่สุดท้าย ด้วยหลักฐานที่ไม่เพียงพอ และคำให้การเท็จของสามีเก่า ทำให้ศาลตัดสินจำคุกจำเลยแค่ 3 คน ส่วนอีก 4 คน ยกฟ้อง อย่างไรก็ตาม ในภายหลังนายใหญ่ซึ่งเป็นนักการเมือง ก็ได้ใช้อิทธิพลช่วยเหลือ นักโทษทั้ง 3 คน ออกมาจากคุกด้วย
ด้วยความสิ้นหวังต่างๆ มธุสร จึงคิดที่จะฆ่าตัวตาย แต่แล้ววินาทีนั้น เธอได้ปลุกอีกหนึ่งบุคลิกในตัว ที่มีนิสัยก้าวร้าวรุนแรงขึ้นมา ซึ่งเป็นความเครียดที่เธอสะสมมาตลอด จากทุกเหตุการณ์ ประกอบกับ เธอได้มีโอกาสพบกับ ผู้ที่สอนเทคนิคการต่อสู้ การปลอมตัว ให้กับเธอ
นั่นเป็นจุดเริ่มต้น ที่ทำให้มธุสรตัดสินใจออกตาม ล่า เหล่าทรชนทั้ง 7 ด้วยตัวเอง
ล่า ฉบับปี 2560 ของช่อง One31 มีฉายทั้งหมด 24 ตอน
ตอนที่ 1-7 เรทติ้งทั่วประเทศ 1.2-1.8 โดยยังเป็นช่วงของการเล่าความเป็นมาเหตุการณ์
ตอนที่ 8-15 เรทติ้งทั่วประเทศ 2.1-2.6 เป็นช่วงที่มธุสร เริ่มทำการไล่ล่า ล้างแค้นเหล่าทรชน
ตอนที่ 16-24 เรทติ้งทั่วประเทศ 2.6-3.8 เป็นช่วงสำคัญ ที่ต้องล่าหัวหน้าแก๊ง และปิดบัญชีเรื่องทั้งหมด
จะเห็นว่า ล่า ได้รับความนิยมเพิ่มขึ้นอย่างต่อเนื่อง เรทติ้งเฉลี่ยอยู่ที่ 2.41
เราเริ่มได้เห็นความเปลี่ยนแปลงของวงการละครไทย ที่เมื่อก่อนจะผูกขาดอยู่กับช่อง 7 และช่อง 3 เสียส่วนใหญ่ แต่ช่องรุ่นน้องก็เริ่มทำได้ดีขึ้นในช่วงหลัง จนขึ้นมาท้าชิงตำแหน่งอย่างเต็มตัว
แล้วผลประกอบการของช่อง One31 เป็นอย่างไร?
ช่อง One31 บริหารงานโดยบริษัท จีเอ็มเอ็มวัน ทีวี จำกัด ในเครือของ GMM Grammy เมื่อเดือนธันวาคม 2560 มีเรทติ้งเป็นอันดับ 6 ของทีวีดิจิทัล
ปี 2557 รายได้ 119 ล้านบาท ขาดทุน 480 ล้านบาท
ปี 2558 รายได้ 880 ล้านบาท ขาดทุน 1,020 ล้านบาท
ปี 2559 รายได้ 507 ล้านบาท ขาดทุน 559 ล้านบาท
ตัวเลขในอดีตน่าจะไม่สามารถบอกอะไรได้ เพราะเป็นช่วงเริ่มต้น และมีเหตุการณ์ที่สำคัญของบ้านเมืองที่ส่งผลกระทบต่อรายได้ของบริษัท
ทุกวันนี้ คนดูมีทางเลือกมากมายในการบริโภคสื่อ
ถ้าใครสามารถนำเสนอทางเลือกใหม่ๆ ที่ตรงกับกับความต้องการ ย่อมได้รับความนิยม และสามารถต่อยอดธุรกิจไปได้
หนึ่งในปัจจัยสำคัญ คือความพิเศษของสินค้า
ถ้าเป็นละครก็คงขึ้นอยู่กับความสามารถของผู้กำกับ ผู้เขียนบท และนักแสดง ว่าตอบโจทย์ความนิยมของสังคม ณ ตอนนั้น ได้อย่างไร
ช่องเก่าๆ ยังคงยึดติดกับความสำเร็จแบบเดิมๆ
คนดูสมัยนี้เบื่อบทซ้ำซากที่เดาง่าย ฉะนั้นความสดใหม่ การผูกปมเนื้อเรื่องให้น่าสนใจ วิธีการนำเสนอ อาจเป็นคำตอบ
ต่อไปนี้คงหมดยุคที่ดาราที่นิยมที่สุดในประเทศ จะต้องมาจาก ช่อง 7 หรือ ช่อง 3
แต่แฟนคลับน่าจะแบ่งตามกลุ่มใน segment ต่างๆ มากขึ้น
และ อีกหนึ่งปัจจัย คือกลยุทธ์ในการดึงดูดผู้ชมให้ติดตามละคร
เราได้เห็นช่อง One31 ใช้วิธีฉายละครมาราธอนยาว ในช่วงวันหยุด หรือการฉายย้อนหลังลงสื่อออนไลน์ เช่น LineTV YouTube ทำให้คนที่มาติดตามทีหลัง สามารถตามเรื่องราวได้ทัน และรอชมตอนต่อไปในเวลาปกติ
ใครที่พลาดชมวันนี้สามารถกลับมาตามเรื่องได้ทัน ทำให้การลงออนไลน์น่าจะเป็นการเสริมจากของเดิมมากกว่า การแย่งของเดิม
แต่สุดท้าย อีกสิ่งที่สำคัญไม่แพ้กัน คือเงินทุน
หากใครสายป่านไม่ยาวพอ ที่จะลงทุนเพื่อรักษาส่วนแบ่งตลาดได้ต่อเนื่อง อาจจะเป็นฝ่ายเพลี่ยงพล้ำก็เป็นได้
ช่อง One31 ก็ได้ออกหุ้นเพิ่มทุนให้กับ บริษัท ประนันท์ภรณ์ ของกลุ่ม ปราสาททองโอสถ (โรงพยาบาลกรุงเทพ และ บางกอกแอร์เวย์) ซึ่งก็น่าจะเป็นการรับประกันได้ว่าจะมีเงินทุนสู้ในสงครามครั้งนี้ไปได้อีกระยะหนึ่ง
ก็ต้องคอยติดตามว่า ช่อง One31 จะพลิกกลับมาได้กำไร เหมือนรุ่นพี่ที่ทำได้แล้วอย่าง Workpoint Mono และ ช่อง 8 ได้หรือไม่
หากเปรียบ ช่องทีวีต่างๆ เป็นเหมือนม้าแข่ง..
ช่อง 3 ช่อง 7 อาจจะเป็นเหมือนม้าแก่ ที่แม้มีความแข็งแกร่ง มีประสบการณ์ แต่ความเร็วเริ่มลดลง
ในขณะที่ช่อง One Workpoint Mono ช่อง 8 อาจเปรียบเสมือนม้าหนุ่ม ที่มีความเร็วสูง กำลังไล่ตามรุ่นพี่มาอย่างติดๆ
สุดท้ายไม่มีใครทราบว่าม้าตัวไหน จะเข้าเส้นชัยเป็นที่หนึ่ง
แต่การได้เห็นจ๊อกกี้ งัดกลยุทธ์ต่างๆ มาสู้กัน เพื่อเพิ่มความเร็วให้กับม้าตนเอง ก็เป็นอะไรที่สนุกไม่ใช่น้อย สำหรับคนดูม้าแข่งอย่างเรา..
----------------------
<ad> ถ้าเรามีสินค้าแล้วไม่อยากเป็นม้าแก่ ก็ต้องมีแพคเกจจิ้งดีๆ
หากคุณเป็นเจ้าของแบรนด์ที่อยากหาคนออกแบบและผลิตแพคเกจจิ้งให้
LocoPack ช่วยให้คุณมีแพคเกจจิ้งสวยๆ ได้ง่ายๆ
- เช็คราคาบนเวปได้ทันที 24 ชม.
- มีทีม support ที่จะช่วยเหลือคุณทั้งออกแบบ ผลิต และจัดส่งของไปจนถึงมือคุณ
- สนใจสามารถคลิ๊กเข้าไปดูรายละเอียดได้ที่ => 
พิเศษ!! สำหรับแฟนเพจลงทุนแมน เพียงใช้ Code: LTM500 รับส่วนลดทันที 500 บาท
----------------------
Reference
-
-
-
[4519].